નડિયાદ શહેર સહિત જિલ્લાભરમાં ભગવાન શ્રી કૃષ્ણના જન્મની શ્રધ્ધાભેર ઉજવણી કરવામાં આવી હતી. ડાકોર સહિત જિલ્લાભરના કૃષ્ણ મંદિરો સહિતના મંદિરોમાં તથા સોસાયટીઓ અને શેરીઓમાં પણ ભગવાન દ્વારિકાધીશના જન્મોત્સવની ઉજવણી કરવામાં આવી હતી. ૯ વાગ્યાથી શરૂ થયેલ ભજનની રમઝટ સમય જતાની સાથે વાતાવરણને કૃષ્ણમય બનાવતી ગઈ હતી. શ્રી કૃષ્ણં શરણં મમ : ની ધૂન રાત્રીના ૧૧ વાગ્યાથી અનેક સ્થળોએ શરૂ કરી દેવામાં આવી હતી. રાત્રીના ૧ર વાગે ગુલાલનસ છોળો અને ગુલાબની પાદડીઓમાં ભગવાન કૃષ્ણને ઝીલી લેવામાં આવ્યા હતા. ત્યારબાદ અગાઉથી શણગારવામાં આવેલ પારણામાં લાલાને ઝુલાવવામાં આવ્યા હતા. ભક્તિ ગીતોની સાથે સાથે ભક્તોએ જગતના નાથને પારણે ઝુલાવ્યા હતા. ત્યારબાદ ભગવાનને પ્રિય એવી માખણ મિસરીનો ભગવાનને ભોગ ધરવામાં આવ્યો હતો. કગવાનના જન્મની ખૂશીમાં લોકોએ મટકીઓ પણ ફોડી હતી. વર્તમાન સમયમાં જે રીતે જન્મ દિન ઉજવવામાં આવે છે તે રીતે રાત્રીના ૧ર વાગે હેપ્પી બર્થ ડે ટુ અવર ડીયર ગોડ કૃષ્ણા લખેલી કેક પણ ભક્તજનો દ્વારા કાપવામાં આવી હતી. રાત્રી ઉપરાંત આજરોજ પણ વિવિધ સ્થળોએ મટકી ફોડના કાર્યક્રમો યોજાયા હતા. આજરોજ સંતરામ મંદિર ખાતે પાનખરની હાશ સિનીયર સિટીઝન ક્લબ દ્વારા મટકી ફોડ કાર્યક્રમ યોજવામાં આવ્યો હતો. આ ઉપરાંત પણ અનેક સ્થળોએ કૃષ્ણ જન્મોત્સવની ઉજવણી કરવામાં આવી હતી.